|  |  |
| --- | --- |
|  | სხვა მნიშვნელობებისთვის იხილეთ **გიორგი გველესიანი**. |

**გიორგი გველესიანი** (დ. 5 მაისი, 1991, თბილისი) — ქართველი ფეხბურთელი, თეირანის „პერსეპოლისის" ცენტრალური მცველი.

საკლუბო კარიერა
---------------

### თბილისის „დინამო"

თბილისის „დინამოს" საფეხბურთო სკოლის აღზრდილი. მისი დებიუტი თბილისის „დინამოს" შემადგენლობაში საქართველოს თასის გათამაშების ფარგლებში „გაგრას" წინააღმდეგ გამართულ შეხვედრაში, 2010 წლის პირველ დეკემბერს შედგა. გიორგი შეხვედრის 70-ე წუთიდან კამერუნელი ლეგიონერის დონალდ ჯუსეს ნაცვლად ჩაერთო თამაშში, რომელიც „დინამომ" 2–0 მოიგო. 

რაც შეეხება საქართველოს ჩემპიონატს, პირველად 2010 წლის 5 დეკემბერს, ეროვნული ლიგის მე-17 ტურის შეხვედრაში გამოვიდა მინდორზე, როდესაც ერთმანეთს „დინამო" და „ვიტ ჯორჯია" დაუპირისპირდნენ. გველესიანმა მატჩი სასტარტო შემადგენლობაშივე დაიწყო და შეუცვლელად ითამაშა. შეხვედრა დინამოელთა გამარჯვებით 1–0 დასრულდა.

სულ „დინამოს" შემადგენლობაში 81 მატჩი ჩაატარა და 7 გოლი გაიტანა. „დინამოს" რიგებში სამჯერ გახდა საქართველოს ჩემპიონი, 4-ჯერ საქართველოს თასის მფლობელი და ორჯერ საქართველოს სუპერთასის მფლობელი.

### „ზობ აჰანი"

ირანში პირველად 2017 წელს, თბილისის „დინამოდან" გადავიდა, სადაც ჯერ „ზობ აჰანის", შემდეგ „ნასაჯი მაზანდარანის" და ბოლოს „სეპაჰანის" რიგებში გამოდიოდა. 

„ზობ აჰანის" შემადგენლობაში 2017–2018 წლების სეზონში 20 მატჩი ჩაატარა და ირანის ვიცე-ჩემპიონი გახდა.

### „სეპაჰანი"

„სეპაჰანის" რიგებში 2019–2022 წლებში თამაშობდა, რომელთან ერთადაც 2020–21 წლების სეზონში ირანის ვიცე-ჩემპიონობა მოიპოვა.

### „პერსეპოლისი"


თბილისის „დინამოს" მაისურით.

ისპაანის „სეპაჰანის" მაისურით.

2022 წლიდან „პერსეპოლისის" შემადგენლობაში განაგრძო თამაში. 2022 წლის დეკემბერში გველესიანმა თეირანული დერბის მე-16 წუთზე „ესტეგლალის" წინააღმდეგ საჯარიმოში თავური დარტყმით „პერსეპოლისი" დააწინაურა. მეორე ტაიმში, შეხვედრის 89-ე წუთზე მან კიდევ ერთხელ გაიტანა თავით და გახდა პირველი მცველი დედაქალაქური დერბის ისტორიაში, რომელმაც ერთ თამაშში ორი გოლის გატანა შეძლო. მატჩის მონაწილე გუნდებისთვის სატურნირო მდგომარეობიდან გამომდინარე ეს პრინციპული შეხვედრა ფრედ 2–2 დასრულდა, რამაც „პერსეპოლისს" გათამაშების ცხრილში ლიდერობა შეუნარჩუნა.

2023 წლის 14 თებერვალს გიორგი გველესიანმა ჰაზფის თასზე შესანიშნავად ითამაშა და „პერსეპოლისს" თავის ყოფილი კლუბთან „სეპაჰანთან" გამარჯვებაში დაეხმარა. გიორგიმ თასის მერვედფინალურ დაპირისპირებაში მე-12 წუთზე ანგარიში პენალტით გახსნა. ძირითადი დრო 2–2 დასრულდა და გამარჯვებულის გამოსავლენად დამატებითი დრო დაინიშნა, სადაც ქართველ მცველს მე-100 წუთზე კიდევ ერთხელ მიანდეს თერთმეტმეტრიანის შესრულება და მანაც საბოლოო ანგარიში დააფიქსირა — 4–2 „პერსეპოლისის" სასარგებლოდ. აღსანიშნავია, რომ გიორგიმ თასის წინა ეტაპის, 1/16-ფინალის შეხვედრაში ისპაანის „ვან პარსთანაც" თავი გამოიჩინა. ეს მატჩიც 2–2 დასრულდა, მისი ბედიც დამატებით დროში გადაწყდა, როდესაც გიორგიმ პენალტით ანგარიში გაათანაბრა და თავის გუნდს მატჩისშემდგომი პენალტების სერიის წყალობით თასის გათამაშების შემდგომ ეტაპზე გასვლის საშუალება მისცა.

2023 წლის 14 აპრილს გიორგი გველესიანმა ირანის ჩემპიონატში აღმავლობით ითამაშა და „პერსეპოლისს" „მეს ქერმანთან" შეხვედრის მოგებაში დაეხმარა. ირანის პრო-ლიგის 26-ე ტურის შეხვედრა ქართველმა ცენტრალურმა მცველმა „პერსეპოლისის" ძირითად შემადგენლობაში შეუცვლელად ჩაატარა და მატჩის მთავარი გმირი გახდა. გველესიანის გუნდი მეტოქეს გასვლაზე ეთამაშა და 22-ე წუთზე საეიდ სადეღის გოლით დაწინაურდა. 26-ე წუთზე ქერმანელთა კარში თერთმეტმეტრიანი დაინიშნა, რომელიც ქართველმა მცველმა უნაკლოდ დაარტყა. მეორე ნახევრის დასაწყისში მასპინძლებმა სხვაობა მინიმუმამდე შეამცირეს, თუმცა მატჩის მიწურულს „პერსეპოლისმა" პენალტის დარტყმის უფლება მეორედ მოიპოვა. გველესიანმა მეორე პენალტიც ზუსტად შეასრულა და შეხვედრის საბოლოო ანგარიში დააფიქსირა.

ირანის პრო-ლიგის (Persian Gulf Pro League) 22-ე გათამაშება „პერსეპოლისის" გამარჯვებით დასრულდა. ტურნირის ბოლო ტურში მათ სტუმრად 4–0 დაამარცხეს „ნასაჯი მაზანდარანი" და ერთწლიანი პაუზის შემდეგ ჩემპიონის წოდება დაიბრუნეს. „პერსეპოლისთან" ერთად ირანის ჩემპიონობა გიორგი გველესიანმაც მოიპოვა, რომელმაც საჩემპიონო მატჩი ძირითად შემადგენლობაში ითამაშა. 32 წლის წლის ცენტრალურმა მცველმა ირანის ჩემპიონატის 28 შეხვედრაში მიიღო მონაწილეობა და 6 გოლი შეაგდო.

გიორგი გველესიანი ირანის პრო-ლიგის 2022–23 წლების სეზონის საუკეთესო მცველად დაასახელეს.

2023 წლის 24 დეკემბერს გიორგი გველესიანმა კიდევ ერთი მაღალი დონის თამაში ჩაატარა „პერსეპოლისში", რომელმაც ირანის ჩემპიონატში ყაზვინის „შამს აზარი" 2–1 დაამარცხა. მე-14 ტურის საშინაო შეხვედრა ქართველმა მცველმა შეუცვლელად ჩაატარა და დუბლი შეასრულა. გველესიანმა ანგარიში 45+3-ე წუთზე თავური დარტყმით გახსნა და „პერსეპოლისს" პირველი ნახევარი მოაგებინა. „შამს აზარმა" 47-ე წუთზე წონასწორობა აღადგინა. 62-ე წუთზე „პერსეპოლისი" რთულ მდგომარეობაში მცველის, ალი ნემატის გაძევებამ ჩააგდო. 81-ე წუთზე სტუმართა კარში პენალტი დაინიშნა, რომელიც გველესიანმა ზუსტად შეასრულა და თავის გუნდს გამარჯვება მოუტანა.

საკლუბო სტატისტიკა
------------------

*განახლდა: 28 თებერვალი, 2024*

| კლუბი | სეზონი | ლიგა | თასი | კონტინენტური | სხვა | ჯამში |
| --- | --- | --- | --- | --- | --- | --- |
| დივიზიონი | მატჩი | გოლი | მატჩი | გოლი | მატჩი | გოლი | მატჩი | გოლი | მატჩი | გოლი |
| დინამოთბილისი | 2010–11 | უმაღლესი ლიგა | 2 | 0 | 0 | 0 | 0 | 0 | 0 | 0 | 2 | 0 |
| 2011–12 | 6 | 0 | 2 | 0 | 2 | 0 | 0 | 0 | 10 | 0 |
| 2012–13 | 5 | 0 | 2 | 0 | — | — | 7 | 0 |
| 2013–14 | 16 | 3 | 4 | 1 | 2 | 0 | 1 | 0 | 23 | 4 |
| 2014–15 | 15 | 1 | 3 | 0 | 2 | 0 | 1 | 0 | 21 | 1 |
| 2016 | 21 | 2 | 3 | 0 | 1 | 0 | 1 | 0 | 26 | 2 |
| 2017 | 16 | 1 | 1 | 0 | — | — | 16 | 1 |
| სულ | 81 | 7 | 15 | 1 | 7 | 0 | 3 | 0 | 106 | 8 |
| ზობ აჰანი | 2017–18 | ირანის პრო-ლიგა | 20 | 0 | 1 | 0 | 9 | 1 | — | 30 | 1 |
| სულ | 20 | 0 | 1 | 0 | 9 | 1 | 0 | 0 | 30 | 1 |
| ნასაჯიმაზანდარანი | 2018–19 | ირანის პრო-ლიგა | 22 | 5 | 2 | 0 | — | — | 24 | 5 |
| სულ | 22 | 5 | 2 | 0 | 0 | 0 | 0 | 0 | 24 | 5 |
| სეპაჰანი | 2019–20 | ირანის პრო-ლიგა | 16 | 4 | 2 | 0 | 3 | 0 | — | 21 | 4 |
| 2020–21 | 22 | 1 | 3 | 1 | — | — | 25 | 2 |
| 2021–22 | 24 | 4 | 1 | 0 | 6 | 0 | — | 31 | 4 |
| სულ | 62 | 9 | 6 | 1 | 9 | 0 | 0 | 0 | 77 | 10 |
| პერსეპოლისი | 2022–23 | ირანის პრო-ლიგა | 28 | 6 | 2 | 3 | — | — | 30 | 9 |
| 2023–24 | 17 | 5 | 0 | 0 | 5 | 0 | — | 22 | 5 |
| სულ | 46 | 11 | 4 | 4 | 5 | 0 | 0 | 0 | 55 | 15 |
| სულ ჯამში | 231 | 32 | 28 | 6 | 30 | 1 | 3 | 0 | 292 | 39 |

მიღწევები
---------

საქართველოს დროშა დინამო თბილისი
* საქართველოს ჩემპიონი: 2012–2013, 2013–2014, 2015–16
* საქართველოს ვიცე-ჩემპიონი: 2010–2011
* საქართველოს თასის მფლობელი: 2012–2013, 2013–2014, 2014–15, 2015–16
* საქართველოს სუპერთასის მფლობელი: 2014, 2015

ირანის დროშა ზობ აჰანი
* ირანის ვიცე-ჩემპიონი: 2017–18

ირანის დროშა სეპაჰანი
* ირანის ვიცე-ჩემპიონი: 2020–21

ირანის დროშა პერსეპოლისი
* ირანის ჩემპიონი: 2022–23
* ირანის თასის მფლობელი: 2022–23
* ირანის სუპერთასის მფლობელი: 2023

რესურსები ინტერნეტში
--------------------

ვიკისაწყობში არის გვერდი თემაზე:
***გიორგი გველესიანი***

| თემატური საიტები
  |
| --- |
| ESPNFC.com · FBref.com · FootballDatabase.eu · Kooora · Soccerway · playmarkerstats.com · Transfermarkt · WorldFootball.net · UEFA.com |

| ვიდეო
  |
| --- |
| Leadersport |

| მედია
  |
| --- |
| 1tv.ge · Crystalsport.ge · Lelo.ge · Sportall.ge |

სქოლიო
------

1. ↑  გიორგი გველესიანი კარიერას ირანულ „ზობ აჰანში" გააგრძელებს
2. ↑  გიორგი გველესიანი: ფეხბურთი ირანში უფრო უყვართ, ვიდრე საქართველოში
3. ↑  Esteghlal 2–2 Persepolis / Persian Gulf Pro League // *soccerway*
4. ↑  Esteghlal, Persepolis share spoils in 2-2 draw
5. ↑  Sepahan 2–4 Persepolis / Hazfi Cup // *soccerway*
6. ↑  გველესიანმა ირანის თასზე დუბლი შეასრულა
7. ↑  Persepolis 2–2 Van Pars Isfahan / Hazfi Cup // *soccerway*
8. ↑  Mes Kerman 1–3 Persepolis / Persian Gulf Pro League // *soccerway*
9. ↑  გველესიანი შეუჩერებელია — ქართველმა მცველმა დუბლი შეასრულა
10. ↑  გველესიანის დუბლი — „პერსეპოლისი" გალიდერდა
11. ↑  გიორგი გველესიანი „პერსეპოლისის" შემადგენლობაში ირანის ჩემპიონი გახდა!
12. ↑  „თითქოს, არ ვარსებობ, თითქოს, ეროვნების გარეშე ვარ"... ირანის ჩემპიონატის საუკეთესო მცველის, გიორგი გველესიანის წერილი...
13. ↑  „არაფრის ფასად არ მიღირს ჩემი ქვეყნის მოქალაქეობის და პასპორტის დათმობა"
14. ↑  Persepolis 2–1 Shams Azar Qazvin / Persian Gulf Pro League // *soccerway*
15. ↑  „პერსეპოლისმა" ქართველი მცველის დუბლით მოიგო
16. ↑  Perspolis vs Esteghlal | Final | Hazfi Cup 2023